CELEX: 32018R0093
Language: mt
Date: 2017-11-16 00:00:00
Title: Regolament Delegat tal-Kummissjoni (UE) 2018/93 tas-16 ta' Novembru 2017 dwar iż-żieda fil-perċentwal tar-riżorsi baġitarji allokati lill-proġetti appoġġati permezz ta' għotjiet ta' azzjoni taħt is-Sottoprogramm għall-Ambjent dedikat lill-proġetti li jappoġġaw il-konservazzjoni tan-natura u l-bijodiversità skont l-Artikolu 9(4) tar-Regolament (UE) Nru 1293/2013 tal-Parlament Ewropew u tal-Kunsill dwar l-istabbiliment ta' Programm għall-Ambjent u l-Azzjoni Klimatika (LIFE) u li jħassar ir-Regolament (KE) Nru 614/2007 (Test b'rilevanza għaż-ŻEE. )

23.1.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 17/5
            
         REGOLAMENT DELEGAT TAL-KUMMISSJONI (UE) 2018/93
   tas-16 ta' Novembru 2017
   dwar iż-żieda fil-perċentwal tar-riżorsi baġitarji allokati lill-proġetti appoġġati permezz ta' għotjiet ta' azzjoni taħt is-Sottoprogramm għall-Ambjent dedikat lill-proġetti li jappoġġaw il-konservazzjoni tan-natura u l-bijodiversità skont l-Artikolu 9(4) tar-Regolament (UE) Nru 1293/2013 tal-Parlament Ewropew u tal-Kunsill dwar l-istabbiliment ta' Programm għall-Ambjent u l-Azzjoni Klimatika (LIFE) u li jħassar ir-Regolament (KE) Nru 614/2007
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1293/2013 tal-Parlament Ewropew u tal-Kunsill tal-11 ta' Diċembru 2013 dwar l-istabbiliment ta' Programm għall-Ambjent u l-Azzjoni Klimatika (LIFE) u li jħassar ir-Regolament (KE) Nru 614/2007 (1), u b'mod partikolari l-Artikolu 9(4) tiegħu,
   Billi:
   
               (1)
            
            
               Il-kundizzjonijiet għal żieda tal-perċentwali tar-riżorsi baġitarji dedikati għall-proġetti li jappoġġaw il-konservazzjoni tan-natura u l-bijodiveristà msemmija fl-Artikolu 9(3) tar-Regolament LIFE b'massimu ta' 10 % huma ssodisfati, peress il-fondi totali mitlubin fuq sentejn konsekuttivi permezz ta' proposti li jaqgħu fil-qasam prijoritarju tan-Natura u l-Bijodiversità u li jissodisfaw ir-rekwiżiti ta' kwalità minima jkunu jaqbżu b'aktar minn 20 % l-ammont korrispondenti kkalkolat għas-sentejn ta' qabel dawk is-snin;
            
         
               (2)
            
            
               Fid-dawl tal-konklużjonijiet tal-Kontroll tal-Idoneità tad-Direttivi dwar in-Natura (2) dwar il-ħtieġa li tiżdied id-disponibbiltà finanzjarja biex tissaħħaħ l-implimentazzjoni tad-Direttivi u l-Azzjoni 8 tal-Pjan ta' Azzjoni tal-Kummissjoni għan-natura, għaċ-ċittadini u għall-ekonomija (3), il-Kummissjoni ddeċidiet li żżid ir-riżorsi baġitarji allokati ta' 55 % għall-proġetti sostnuti permezz ta' għotjiet ta' azzjoni taħt is-sottoprogramm għall-Ambjent li jaqgħu taħt il-qasam prijoritarju tan-Natura u l-Bijodiversità;
            
         
               (3)
            
            
               Iż-żieda fil-perċentwal tar-riżorsi baġitarji għall-qasam prijoritarju tan-Natura u l-Bijodiversità mhux mistenni li jnaqqas ir-riżorsi ddedikati lill-proġetti ffinanzjati taħt l-oqsma l-oħra ta' prijorità għas-sottoprogramm għall-Ambjent, minħabba ż-żieda ppjanata fil-pakkett finanzjarju annwali għall-implimentazzjoni tal-Programm LIFE fis-snin 2018-2020 u t-tnaqqis tar-rata ta' kofinanzjament tal-UE għall-maġġoranza tal-għotjiet ta' azzjoni taħt oqsma oħra ta' prijorità minn 60 % għal 55 %.
            
         ADOTTAT DAN IR-REGOLAMENT:
   Artikolu 1
   L-Artikolu 9(3) tar-Regolament LIFE jinbidel bit-test li ġej: “Tal-inqas 60,5 % tar-riżorsi baġitarji allokati lill-proġetti appoġġati permezz ta' għotjiet ta' azzjoni taħt is-sottoprogramm għall-Ambjent għandhom jiġu ddedikati lill-proġetti li jappoġġaw il-konservazzjoni tan-natura u l-bijodiversità.”
   Artikolu 2
   Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f' Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-16 ta' Novembru 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347, 20.12.2013, p. 185, minn hawn 'il quddiem imsejjaħ “ir-Regolament LIFE”.
   
      (2)  SWD(2016) 472 final (Id-Dokument ta' Ħidma tal-Persunal tal-Kummissjoni: Il-Kontroll tal-Idoneità tal-Leġiżlazzjoni tal-UE dwar in-Natura (Id-Direttivi dwar l-Għasafar u dwar il-Ħabitats)).
   
      (3)  COM(2017) 198 final u SWD (2017) 139 final (Il-Pjan ta' Azzjoni tal-UE għan-natura, għaċ-ċittadini u għall-ekonomija).